Gordon Lightfoot

Gordon Meredith Lightfoot, CC, O.Ont, LL.D (s. 17. marraskuuta 1938 Orillia, Ontario) on kanadalainen laulaja-lauluntekijä, folkmuusikko, säveltäjä, lyyrikko ja runoilija.

Nuoruus
Lightfoot syntyi Orilliassa, Kanadassa. Hänen vanhempasa olivat Jessie Vick Trill Lightfoot ja Gordon Lightfoot Sr., jotka omistivat paikallisen pesulan. Gordonilla oli isosisko, Beverly (1935-2017). Äiti Jessie huomasi Gordonin musiikaalisen lahjakkuuden aikaisin Gordonin elämässä ja koulutti hänestä taitavan esiintyjän. Nuoruudessaan Lightfoot lauloi St. Paul's United Churchin kuorossa kuoronjohtaja Ray Williamsin johdolla. Vuonna 2005 Lightfoot kertoi juuri Williamsin opettaneen hänet laulamaan tunteella ja luottamaan omaan ääneensä.

Lightfoot muutti myöhemmin Hollywoodiin Los Angelesiin ja opiskeli Westlaken musiikkiopistossa. Hän palasi kotimaahansa 1960-luvulla ja aloitti keikkailemisen torontolaisissa kahviloissa. Lightfoot ja Terry Whelan perustivat duon nimeltä Two Tones, joka julkaisi ensimmäisen albumin, Two Tones at the Village Corner, vuonna 1962. Vuonna 1966 Lightfoot julkaisi debyyttialbuminsa Lightfoot!, ja se teki hänet tunnetuksi sanoittajana.

Ura 
Lightfoot julkaisi useita levyjä, mutta vasta vuonna 1976 julkaistiin hänen menestyinein kappaleensa. Kappale perustui marraskuussa 1975 tapahtuneeseen malmilaiva SS Edmund Fitzgeraldin traagiseen haaksirikkoon, jonka yhteydessä menehtyi 29 merimiestä. Kyseinen kappale, The Wreck of the Edmund Fitzgerald, pääsi Billboard Magazinen kakkossijalle, ja on edelleen yksi soitetuimpia Lightfootin säveltämiä ja esittämiä kappaleita ympäri Pohjois-Amerikkaa, ja se kuuluu Lightfootin kiertueiden vakiokappaleisiin. Muita tunnettuja kappaleita ovat muun muassa Sundown, If You Could Read My Mind, sekä Carefree Highway. Lukuisat Lightfootin albumit ovat myyneet kultaa ja platinaa maailmanlaajuisesti. Hänen laulujaan ovat levyttäneet myös muun muassa Elvis Presley, Johnny Cash, Hank Williams Jr., The Kingston Trio, Jerry Lee Lewis, Neil Young, Bob Dylan, Judy Collins, Barbra Streisand, Johnny Mathis, Herb Alpert, Harry Belafonte, Sarah McLachlan, Eric Clapton, John Mellencamp, Peter, Paul and Mary, Glen Campbell, The Grateful Dead, Nico, Olivia Newton-John, Gene Clark, Dan Fogelberg, Jimmy Buffett, sekä Jim Croce. Kesäkuussa 2012 Lightfoot pääsi Songwriters Hall of Fameen. Hänellä on myös tähti Kanadan Walk of Famella Torontossa.

Lightfoot oli esiintymässä Kanadan 150-vuotispäivänä Ottawan parlamenttikukkulalla 1.7.2017. Pääministeri Justin Trudeau esitteli hänet ja huomautti tämän esiintyneen samassa paikassa tasan 50 vuotta aikaisemmin Kanadan 100-vuotispäivänä.

Yksityiselämä 
Lightfoot on ollut naimisissa kolmesti. Hän meni ensimmäisen kerran naimisiin ruotsalaisen Brita Ingegerd Olaissonin kanssa huhtikuussa 1963. He saivat yhdessä kaksi lasta, Fredin ja Ingridin. Gordon ja Brita erosivat vuonna 1973, sillä Gordonin aktiivinen keikkailu oli tehnyt perhe-elämästä vaikeaa. 

Tämän jälkeen Gordon oli aviottomana 16 vuotta. Avioliittojen välissä hän sai kaksi lasta, Gaylen McGeen ja Eric Lightfootin.

Vuonna 1989 Gordon meni naimisiin Elizabeth Moonin kanssa. Heillä on yhdessä kaksi lasta, Miles ja Meredith. Pari erosi vuonna 2011 oltuaan erillään Gordonin mukaan yhdeksän vuotta.

Lightfoot meni kolmannen kerran naimisiin joulukuussa 2014 Kim Hassen kanssa ollessaan 76-vuotias.

Gordon käy kuntosalilla kuusi kertaa viikossa pysyäkseen esiintymiskunnossa. Vuonna 2012 hän kuitenkin kertoi olevansa valmis "lähtemään kun aika koittaa."

Diskografia

  Lightfoot! (1966)
  The Way I Feel (1967)
  Did She Mention My Name (1968)
  Back Here on Earth (1968)
  Sunday Concert (1969)
  Sit Down Young Stranger (1970)
  Summer Side of Life (1971)
  Don Quixote (1972)
  Old Dan's Records (1972)
  Sundown (1974)
  Cold on the Shoulder (1975)
  Summertime Dream (1976)
  Endless Wire (1978)
  Dream Street Rose (1980)
  Shadows (1982)
  Salute (1983)
  East of Midnight (1986)
  Waiting for You (1993)
  A Painter Passing Through (1998)
  Harmony (2004)
  All Live (2012)
  Solo (2020)

Kanadalaiset folklaulajat
Kanadalaiset laulaja-lauluntekijät
Companion of the Order of Canada
Vuonna 1938 syntyneet
Elävät henkilöt
Songwriters Hall of Fame